Inbraak lei tot noodlottige fratsongelukArgieffoto: Netcare 911 ŉ Inbraak by ŉ gewilde kettingwinkel in KwaZulu-Natal het tot ŉ fratsongeluk gelei waarin ŉ jong man dood en nog een beseer is. Kapt. Pumzile Makaula, polisiewoordvoerder, het aan Maroela Media gesê twee veiligheidsbeamptes by die Jumbo Cash & Carry in Congela in Durban het Woensdagoggend teen dagbreek opgemerk dat daar ŉ gat in die dak van die winkel is. “Die beamptes het na bewering op die winkel se dak geklim om ondersoek te gaan instel en het op een of ander manier van die dak afgeval,” het Makaula gesê. Chris Botha, woordvoerder van Netcare 911, het gesê die mans het sowat 12 m ver geval. “Paramedici was omstreeks 06:55 op die toneel. Die twee mans het op ŉ betonblad te lande gekom en is daar aangetref,” het Botha gesê. Hy het gesê een man, in sy 20’s, was reeds dood. Die ander man het kritieke beserings opgedoen. Hy is op die toneel gestabiliseer en na ŉ nabygeleë hospitaal geneem vir verdere behandeling. Makaula het gesê daar was nie ŉ verdagte op die toneel gevind of te sien nie. Die polisie ondersoek die voorval en doen ŉ geregtelike doodsondersoek.